Mener Kari Jaquesson porno-hetses
Tema for tirsdagens utgave av «Trygdekontoret» var krenking. Debattprogrammet, som går på NRK1, viste da enda en nylaget parodi der amerikanske pornoskuespillere skulle forestille programleder Thomas Seltzer i den ene rollen og pornoaktøren «Kari Jack-off-son» i den andre. Pornoaktøren opptrådte i treningsshorts og sports-BH. – Klagene begynte for alvor å renne inn i går, forteller rådssekretær Erik Berg-Hansen i Kringkastingsrådet.– Det ser ut som det hovedsakelig er kvinner som reagerer, tilføyer han. I formiddag var det kommet inn 41 klager til Kringskastinsgrådet. – Det er faktisk ganske mange, bekrefter han. Også på Twitter koker det av meninger om «Trygdekontoret» - i begge retninger: @CSpange @Madeleineschka Man trenger ikke ha en spesielt feministisk tankegang for å mene at #trygdekontoret oppfører seg som idioter her. — Sprø svor (@utensperre)09.04.15, 01:50 Trygdekontoret er veldig veldig bra. #thomasseltzer #trygdekontoret — Ronnie M.A.G. Larsen (@RonnieMAGLarsen)07.04.15, 10:56 Hovedpersonen selv, Thomas Seltzer, har også adressert bråket - eller engasjementet, som han selv kaller det - på sin personlige Twitter-konto: Er (presumptivt) under etterforskning så skal ikke si for mye, men takk for engasjementet! Neste og siste sending handler apropos om krim. — Thomas Seltzer (@ThomasSeltzer)09.04.15, 01:27 «Dere har vel et lite smutthull i loven siden det er er «porno», men porno er bare kjøp av sex pluss filming. Så kall en spade for en spade. NRK betalte for sex, filmet det og sendte det. Thomas Seltzer kunne like gjerne tatt seg en kokainkule på NRKs regning, det er like ulovlig.» fastslår en kvinne fra Etterstad i Oslo i sin klage til Kringkastingsrådet.. I første omgang vil redaksjonen til «Trygdekontoret», enten ved Seltzer eller underholdningsredaktør Charlo Halvorsen, bli bedt om å komme med et tilsvar til klagene. Deretter kan det bli aktuelt med en drøfting av klagene i Kringkastingsrådet.I årets sesongpremiere på «Trygdekontoret» i februar var temaet «porno». I tillegg til diskusjoner i panelet, valgte redaksjonen å illustrere det de mener er en trend i nettpornotilbudet, nemlig å skreddersy sin egen pornofilm. Allerede fire dager før sending hadde de første klagene kommet til kringkastingsrådet. Hvilket fikk blant mange andre aerobic-instruktør og TV-kjendis Kari Jaquesson til å kritisere «Trygdekontorets» og deres spesiallagede pornofilm. Denne uka fikk Jaquesson selv «æren» av å bli gestaltet i en sketsj med pornoskuepsillere. Kari Jaquesson mener NRK bryter sexkjøpsloven i denne sketsjen. Til NRKs Dagsnytt 18 onsdag fortalte hun at hun akter å anmelde «Trygdekontoret» for brudd på loven. – Jeg er jo på ingen måte noen jurist, så jeg må få hjelp til å undersøke hvilke lover det er korrekt å anmelde dette under, sier Jaquesson til NRK. NRKs underholdningsredaktør, Charlo Halvorsen, reagerer slik på truslene om anmeldelse overfor VG: – Vi tar en eventuell anmeldelse av denne sketsjen med stor ro. Pornografi, eller som i dette tilfelle parodi på pornografi, dekkes ikke av sexkjøploven. Og er altså ikke ulovlig. Vi sjekket lovteksten sist vi laget en slik sketsj, sier Halvorsen til VG. – Var meningen ved innslaget å krenke Kari Jaquesson fordi hun selv følte seg krenket i forbindelse med porno-innslaget i februar? – Dette var et program om grenser for ytringsfrihet og krenkelse. Mange eksempler ble brukt. Også eksempelet vi selv sto for i et tidligere program. Og siden Jaquesson gikk høyt ut i media og ville saksøke oss, så laget vi en sketsj om krenkelse i norsk offentlighet hvor hun er omtalt. – Forstår du argumentet til kvinnelige samfunnsdebattanter om at slike sketsjer bidrar til å kneble dem i samfunnsdebatten? – Nei, jeg gjør ikke det. Trakassering av kvinner i offentligheten er et stort og voksende problem. Hadde vi ment denne sketsjen ville medvirke til noe slikt, så hadde vi naturligvis ikke publisert den, avslutter Charlo Halvorsen. Linda Alzaghari, daglig leder for tankesmien Minotenk, skriver dette i sin klage til rådet: «NRK har et ekstra tungt samfunnsansvar i kraft av å være statskanal i Norge, og bør ikke legitimere slike former for personrettet seksuell trakassering, under dekke av satire og humor. Vi er bekymret for at dette vil skremme enda flere kvinner fra å være aktive i offentligheten.» På oppdrag fra NRK hadde et amerikansk firma laget en pornofilm som skal forestille Seltzers erotiske fantasi.– Dette temaet er i tida nå, med «50 Shades of Grey», og at nordmenn er storbrukere av porno. Men det er fortsatt tabubelagt. Vi er ikke brennaktuelle, men vi prøver å være med på en debatt rundt dette, erklærte Seltzer i Dagbladet. «NRK bruker sin ytringsfrihet til å redusere ytringsrommet for kvinner som har kontroversielle meninger og uttrykker dem offentlig. Det NRK gjør er å plukke ut en enkeltperson de mener er fritt vilt og forsøker å ydmyke henne foran flere hundretusen seere.» skriver en kvinne fra Nesodden i sin klage til Kringastingsrådet. – Programmet bruker det eldste trikset i boka mot kvinner som ytrer seg i samfunnsdebatten. Vi blir sjikanert og nedverdiget når vi ytrer oss, sier samfunnsdebattant og blogger Kari Kristensen fra Trondheim til Adresseavisen.Kvinnefronten reagerer med å klage inn NRK for Kringkastingsrådet for brudd på Diskrimineringsloven og Likestillingsloven. I klagen skriver Kvinnefrontens Daisy Elizabeth Sjursø: «Kari Jaquesson tok til motmæle mot NRK og programmet sist de laget en pornofilm som ble betalt og vist på skattebetalernes regning. Innslaget som nå er laget er nok en pornofilm, bestilt av NRK, hvor formålet er å latterliggjøre og krenke Jaquessson, samt alle andre som reagerte på den første filmen.» Videre: «Ideen bak dette innslaget er nemlig nøyaktig den samme som bak all hevnporno: Å straffe, ydmyke,umyndiggjøre og nedverdige kvinner uten deres samtykke.» Charlo Halvorsen, NRKs underholdningsredaktør, har tidligere sagt til VG at han var informert om pornoinnspillingen, og at innspillingen kostet 1000 dollar. Det tilsvarer om lag 7500 kroner. «Med mindre Trygdekontoret legges ned som program eller at Thomas Seltzer personlig beklager til Kari Jaquesson offentlig, vil jeg slutte å betale min lisens.» skriver en kvinne fra Oslo. «Jeg forventer en offentlig beklagelse av dette fra NRK og kringkastningssjefen og at dere gjennomgår de etiske og moralske grensene for hva som er akseptabelt å vise på TV», erklærer enda en Oslo-kvinne.
Klagene renner inn til Kringkastingsrådet etter tirsdagens utgave av NRK-programmet «Trygdekontoret» som viste enda en pornofilm-parodi hvor det ble harselert med trimdronning Kari Jaquesson.